ธอส.มัดใจคนรายได้น้อย
ธอส.สนองรัฐปล่อยกู้ฐานรากหญ้าคนมีรายได้ไม่ถึงหมื่นบาทต่อเดือน กู้ซื้อบ้านไม่เกิน 5 แสน ผ่อนดอกเบี้ยต่ำ 2.99%
27 ม.ค. 2554

ธอส.สนองรัฐปล่อยกู้ฐานรากหญ้าคนมีรายได้ไม่ถึงหมื่นบาทต่อเดือน กู้ซื้อบ้านไม่เกิน 5 แสน ผ่อนดอกเบี้ยต่ำ 2.99% 
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) เปิดเผยว่า ธนาคารเตรียมวงเงินสินเชื่อ 5,000 ล้านบาท ในโครงการ “บ้าน ธอส.เพื่อสานฝัน” ที่จะปล่อยสินเชื่อในวันที่ 1 ก.พ.นี้ ให้กับลูกค้าที่ประกอบอาชีพอิสระ มีรายได้ต่อเดือนไม่เกิน 1 หมื่นบาท เพื่อนำเงินกู้ไปซื้อ ปลูกสร้าง ต่อเติมที่อยู่อาศัย เนื่องจากพบว่า 55% ของผู้ที่มีรายได้ต่ำกว่า 1 หมื่นบาทไม่มีบ้านเป็นของตัวเอง
ทั้งนี้ ให้วงเงินกู้สูงสุด 85% ของราคาบ้าน หรือ 80% ของราคาห้องชุดหรืออาคารพาณิชย์ เฉลี่ยรายละไม่เกิน 5 แสนบาท ผ่อนชำระสูงสุดไม่เกิน 30 ปี อัตราดอกเบี้ยคงที่ 2 ปีแรกที่ 2.99% ปีที่ 3 เป็นต้นไปดอกเบี้ยเอ็มแอลอาร์ลบ 1%
“การผ่อนชำระเงินกู้ต่อเดือนจากโครงการดังกล่าวจะประมาณครึ่งหนึ่งของรายได้ต่อเดือนของลูกค้า หรือไม่เกิน 5,000 บาทต่อเดือน” นายวรวิทย์ กล่าว
ธอส.ไม่กังวลว่าการปล่อยสินเชื่อโครงการดังกล่าว จะส่งผลให้เป็นหนี้ที่ไม่ก่อให้เกิดรายได้ เนื่องจากมีหลักเกณฑ์การพิจารณาลูกค้า ที่ต้องสำรวจว่ามีรายได้ที่เป็นจริง|ต่อเดือนแน่นอน 
ขณะผู้ที่นำไปซื้อบ้านใหม่หรือนำไปซ่อมแซมก็มีบ้านเป็นหลักประกัน ซึ่งโครงการนี้ทำขึ้นให้สอดคล้องกับนโยบายรัฐเพื่อดูแลประชาชนฐานราก 
สำหรับผลการดำเนินงาน ธอส.ในปี 2553 ปล่อยสินเชื่อใหม่ได้ 9.89 หมื่นล้านบาท เกินเป้าหมายที่ตั้งไว้ 9 หมื่นล้านบาท มียอดสินเชื่อคงค้างรวม 6.59 แสนล้านบาท ขณะที่เอ็นพีแอลไม่รวมหนี้ส่วนขาด 5 หมื่นล้านบาท หรือคิดเป็น 7.82% เมื่อรวมหนี้ส่วนขาดอีก 1.5 หมื่นล้านบาท เอ็นพีแอลจะอยู่ที่ 9% 
ธนาคารมีสินทรัพย์รวม 6.78 แสนล้านบาท ประกอบด้วยยอดเงินฝาก 5.46 แสนล้านบาท มีกำไร 6,350 ล้านบาท สูงกว่าเป้า 5,880 ล้านบาท หรือ 26% และมีการกันสำรองหนี้สูญ 6,000 ล้านบาท
นายวรวิทย์ กล่าวว่า ในปี 2554 ธนาคารคาดว่าจะปล่อยสินเชื่อใหม่ได้เกิน 1 แสนล้านบาท จากเป้าหมายที่ตั้งไว้ 9.46 หมื่นล้านบาท และคาดว่าจะมีกำไรเพิ่มขึ้นจากปี 2553 ขณะเดียวกันก็มีแผนที่จะระดมเงิน 2 หมื่นล้านบาท เน้นกลุ่มลูกค้ารายย่อยคาดว่าจะออกโครงการรับเงินฝากเดือน ก.พ.นี้ 
รวมถึงแผนการกันไม่ให้ลูกค้าเก่าปรับโครงสร้างหนี้ออกไปใช้บริการธนาคารอื่น และดึงลูกค้าใหม่เพิ่ม จากปีที่ผ่านมามีลูกค้าปรับโครงสร้างหนี้ออกจากธนาคารเฉลี่ยเดือนละ 700 ล้านบาท หรือ 8,000 ล้านบาทต่อปี เพื่อรักษาส่วนแบ่งการตลาดไม่ให้ต่ำกว่า 30%
นอกจากนี้ ธนาคารได้เตรียมวงเงินไม่เกิน 5.7 หมื่นล้านบาท ปล่อยสินเชื่อดอกเบี้ยต่ำ ภายใต้โครงการ “สินเชื่อบ้านดอกเบี้ยพิเศษ” สำหรับกลุ่มลูกค้าบุคลากรภาครัฐ กลุ่มวิชาชีพ เช่น แพทย์ผู้พิพากษา อัยการ นักบิน วิศวกร และกลุ่มลูกค้าไม่มีเงินฝากหักเงินเดือนให้สามารถกู้ซื้อ ปลูกสร้าง ต่อเติม ขยาย ซ่อมแซม ไถ่ถอน กู้ซื้อที่ดินเปล่าที่เป็นทรัพย์สินถูกขายทอดตลาด (เอ็นพีเอ) ของ ธอส. ดอกเบี้ย 0% นาน 6 เดือน เดือนที่ 7-24 คิดดอกเบี้ย 4.5% หลังจากนั้น 5.5%